Covid-19: Só verloop afsondering in GautengDavid Makhura, die premier van Gauteng, spreek Sondag die media in Johannesburg toe. (Foto: Twitter) Die Gautengse polisie het reeds 148 mense in hegtenis geneem en waarskuwings aan 25 mense uitgereik wat nie die regulasies van die algehele landwye afsondering gehoorsaam het nie. Altesaam 59 van hierdie mense het vrylik rondbeweeg tydens die afsondering terwyl ander alkohol verkoop of sosiale byeenkomste gefasiliteer het. David Makhura, die premier van Gauteng, het Sondag tydens ’n mediakonferensie in Midrand gesê winkelsentrums hou tans die grootste uitdaging in die provinsie in. Dit nadat groot getalle mense die naweek na kruidenierswinkels gestroom het nadat hulle hul salarisse ontvang het. Makhura sê dat hy Saterdag ondersoek ingestel het by verskeie winkelsentrums. Dit sluit in winkelsentrums in Oliewenhoutbosch, Tembisa, Soweto en Diepsloot. Volgens die premier het mense buite die winkelsentrums geen sosiale afstand gehandhaaf nie. Talle maatreëls word nou deur winkelbestuurders getref om te verseker dat klante afstand handhaaf. Stoele en winkeltrollies word by sommige winkelsentrums ingespan om afstand tussen mense te skep. Lede van patrollies en gemeenskapspolisiëringsforums se hulp word ook ingeroep word om die situasie buite winkelsentrums te monitor. Die Gautengse wetgewer sukkel egter nog met taxibestuurders wat mense van informele nedersettings na winkels vervoer. Die premier het daarop gewys dat taxi’s slegs noodsaaklike werkers gedurende bepaalde tye mag vervoer. (Foto: Leon Lestrade/ANA) Gesondheid in Gauteng Altesaam 545 bevestigde gevalle van Covid-19 is in Gauteng aangemeld. Bandile Masuku, LUR van gesondheid in Gauteng, het op die mediakonferensie gesê slegs 15 van dié pasiënte word tans in hospitale in die provinsie behandel. Ses van die pasiënte word in staatshospitale behandel. Nege ander ontvang behandeling in private hospitale. Slegs een van die pasiënte word tans in die waakeenheid van ’n hospitaal behandel. Die pasiënt toon egter reeds tekens van herstel, het Masuku gesê. Volgens Masuku het die provinsiale departement van gesondheid meer as 4 000 gemeenskapsgesondheidswerkers opgelei wat voortaan gaan help om mense in die provinsie op spoor wat in kontak met Covid-19-pasiënte gekom het. Altesaam 9 000 werkers dal dus vandeesweek na dié mense soek. Altesaam 1 400 van 1 700 mense is reeds opgespoor wat kontak gehad het met iemand wat positief vir Covid-19 getoets het. Volgens Masuku sal meer toetsfasiliteite regoor die provinsie ook vandeesweek ingerig word en bejaardes, gesondheidswerkers, mense met TB of MIV/vigs en swanger vroue sal griepinspuitings ontvang. Maatskaplike toelae Bejaardes sal Maandag en Dinsdag hul maatskaplike toelae van die Suid-Afrikaanse agentskap vir maatskaplike sekerheid (Sassa) kan gaan afhaal by verskeie betaalpunte regoor die provinsie. Die afhaal bly vir die Gautengse wetgewer ’n bekommernis aangesien dit ’n risiko vir begunstigdes inhou. Panyaza Lesufi. (Foto: Oupa Mokoena/ANA) Panyaza Lesufi, waarnemende LUR van maatskaplike ontwikkeling in Gauteng, het vanmiddag gesê altesaam 648 495 bejaardes in die provinsie sal oor die volgende twee dae hul maatskaplike toelae ontvang. Altesaam 120 163 met gestremdhede sal ook hul toelae by betaalpunte gaan afhaal. Lesufi het gesê 300 poskantore in die provinsie is as bestaalpunte ingerig. Altesaam 5 000 liter handreinigingsmiddel sal vir bejaardes beskikbaar gestel word terwyl 30 000 handskoene vir personeel bestel is wat die toelae gaan hanteer. Sosiale afstand sal by die betaalpunte gehandhaaf moet word, het Lesufi gesê. Begunstigdes sal dus in groepe van 100 groepeer word waarna afstand tussen die mense geskep sal word. Bejaardes sal ook hul griepinspuitings by die betaalpunte kan ontvang. Haweloses Gauteng het byna 50 000 hawelose mense, het Lesufi bekend gemaak. Die waarnemende LUR het verduidelik dat daar sowat 15 000 haweloses in Johannesburg, 10 000 haweloses in Tshwane, 8 000 haweloses in Ekurhuleni en 4 000 haweloses in Sedibeng asook die Wes-Rand is. Tente gaan nou by die Tshwane-geleentheidsentrum in Pretoria opgeslaan word waar haweloses die volgende drie weke gehuisves kan word. Verskeie skole is ook reeds beskikbaar gestel.